《题罗畴老家明妃辞汉图》
宋代·王庭圭

明妃辞汉出宫门，丰容靓饰朝至尊。至尊左右皆动色，明妃欲至咽复吞。

三千蛾眉塞天阍，帝独不识王昭君。顾影徘徊复良久，尚冀君王一回首。

当时自倚绝世姿，不将赂结毛延寿。可怜朱网画香车，却来远嫁呼韩邪。

不如归州旧村女，三幅罗裙两髻丫。陌上花开大堤暖，细雨春风归缓缓。

宁从禁籞落胡沙，长路漫漫碧云断。忽看汉月照毡裘，泪湿弹丝锦臂韝。

龙眠会作无声句，写得当时一段愁。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。